

REPUBLIKA HRVATSKA

SPLITSKO - DALMATINSKA ŽUPANIJA

GRAD OMIŠ

Gradonačelnik

Na temelju članka 39. Statuta Grada Omiša (“Službeni glasnik Grada Omiša” br. 4/09, 9/10, 2/13, 10/13, 1/18, 8/18,2/21 ) i Odluke o davanju u zakup poslovnog prostora („Službeni glasnik Grada Omiša“ br. 1/12, 8/17, 3/19, 10/19) te Zaključka Gradonačelnika Grada Omiša, KLASA: 372-02/25-01/02, URBROJ: 2181-7-05-02/4-25-1 od 17.04. 2025.godine

r a s p i s u j e N A T J E Č A J

za prikupljanje pisanih ponuda za davanje u zakup poslovnog prostora

1. Predmet natječaja je davanje u zakup poslovnog prostora položenoga u prizemlju tzv. zgrade Adria u ulici Fošal 12, dio nekretnine označene kao kčbr. 4141 k.o. Omiš (kat.čest. 494/1), površine 123,70 m², s namjenom obavljanja cjelogodišnje djelatnosti trgovine – proizvodnja i prodaja pekarskih proizvoda. Poslovni prostor daje se u zakup na rok od 5 (pet) godina.
2. Početna cijena mjesečnog zakupa iznosi 2.500,00 EUR mjesečno, bez PDV. Mjesečna zakupnina plaća se unaprijed, najkasnije do petog dana u mjesecu za tekući mjesec. Odabrani ponuditelj preuzima obvezu plaćanja PDV-a na iznos mjesečne zakupnine.
3. Pravo sudjelovanja na natječaju imaju fizičke osobe koje imaju državljanstvo Republike Hrvatske, državljanstvo država koje čine Europski gospodarski prostor ili pravne osobe koja imaju sjedište u Republici Hrvatskoj ili državi koja čini Europski gospodarski prostor, a koje su registrirane za obavljanje djelatnosti iz ovoga natječaja. Pravo sudjelovanja na natječaju imaju fizičke osobe koje imaju registrirani obrt ili obavljaju samostalnu profesionalnu djelatnost.
4. Pored zakupnine odabrani ponuditelj plaća i ostale troškove (struja, odvoz smeća, komunalna naknada, vodna naknada i dr.), pristojbe, poreze i naknade vezane za korištenje prostora.
5. Ponuditelji su dužni uplatiti jamčevinu u iznosu od 250,00 EUR na žiro račun Grada Omiša broj IBAN HR22 2407 0001 8300 00008, model HR 68, s pozivom na broj 7722 - OIB. Ponuditelju čija je ponuda prihvaćena kao najpovoljnija, uplaćena jamčevina se uračunava u cijenu zakupa. Ostalim ponuditeljima koji nisu uspjeli u postupku natječaja, uplaćena jamčevina vraća se u nominalnom iznosu, bez kamata, najkasnije u roku od 30 (trideset) dana od dana otvaranja ponuda.
6. Poslovni prostor daje se u zakup u viđenom stanju. Potpisom ugovora o zakupu poslovnog prostora zakupnik potvrđuje da je poslovni prostor primio u viđenom stanju i suglasan je da će prostor urediti o vlastitom trošku kako bi u njemu mogao obavljati ugovorenu djelatnost. Zakupnik je dužan o svom trošku ishoditi svu eventualnu potrebnu dokumentaciju od nadležnih tijela radi provođenja potrebnih radova te obavljanja djelatnosti.
7. Pregled predmeta zakupa može se izvršiti svakog radnog dana za vrijeme trajanja javnog natječaja, u vremenu od 08:00 do 12:00 uz obveznu najavu telefonom na broj 021 755 195 ili 0997323408 (Ruža Jolić) ili na e-mail: ruza.jolic@omis.hr.
8. Zakupnik je dužan djelatnost iz točke 1. ovoga Natječaja obavljati tijekom cijele godine, u suprotnom Ugovor o zakupu će se raskinuti.
9. Zakupnik nema pravo na povrat uloženih sredstava u uređenje poslovnog prostora nakon isteka Ugovora o zakupu poslovnog prostora ili u slučaju raskida Ugovora bez obzira na razlog raskida, te se odriče prava na naknadu za uložena sredstva s osnova izvođenja bilo kakvih radova u poslovnom prostoru odnosno odriče se prava primjene instituta stjecanja bez osnove i/ili poslovodstva bez naloga (bez obzira da li je u prostorni prostor ulagao sa ili bez suglasnosti Grada Omiša).
10. Najpovoljniji ponuditelj koji dobije poslovni prostor u zakup, obvezan je prije potpisivanja Ugovora o zakupu, dostaviti bjanko zadužnicu ovjerenu kod javnog bilježnika koja pokriva jednogodišnji iznos ugovorene zakupnine uvećane za iznos pripadajućeg poreza na dodanu vrijednost.
11. Poslovni prostor ili dio poslovnog prostora koji je predmet zakupa ne može se dati u podzakup.
12. Pravo prednosti na sklapanje ugovora o zakupu poslovnog prostora za obrtničku ili samostalnu profesionalnu djelatnost imaju osobe iz članka 132. Zakona o hrvatskim braniteljima iz Domovinskog rata i članovima njihovih obitelji („Narodne novine“, broj 121/17, 98/19, 84/21,156/23) ako te osobe ispunjavaju uvjete ovog natječaja i prihvate najviši ponuđeni iznos mjesečne zakupnine.
13. Ponuda mora sadržavati:

- podatke o ponuditelju: naziv i točnu adresu ponuditelja, OIB, adresu elektroničke pošte i broj

telefona radi kontakta, te IBAN žiro računa za potrebe povrata jamčevine ponuditelju koji ne bude

odabran;  
 - preslik osobne iskaznice ponuditelja (fizičke osobe);

- preslik izvatka iz odgovarajućeg registra (sudski/obrtni registar ili drugi odgovarajući upisnik);  
 - djelatnost koju će ponuditelj obavljati u poslovnom prostoru za koji podnosi ponudu;

-oznaku poslovnog prostora za koji se podnosi ponuda, s označenom adresom;  
 - ponuđeni iznos mjesečne zakupnine, koji ne može biti niži od početnog iznosa navedenog u

natječaju, izražen u eurima bez uračunatog PDV-a;

- dokaz o plaćenoj jamčevini;

- izjavu o prihvaćanju svih uvjeta natječaja;

- potvrdu Grada Omiša, ne stariju od 30 dana od dana objave natječaja kao dokaz da ponuditelj nema

dospjelu nepodmirenu obvezu prema proračunu Grada Omiša;

- potvrdu Porezne uprave (u izvorniku), ne stariju od 30 dana od dana objave natječaja kao dokaz da

ponuditelj nema dospjelu nepodmirenu obvezu prema državnom proračunu, osim ako je sukladno

posebnom propisu odobrena odgoda plaćanja navedenih obveza, pod uvjetom da se ponuditelj

pridržava rokova plaćanja;

- potvrdu Ministarstva obrane Republike Hrvatske / Ministarstva hrvatskih branitelja Republike

Hrvatske / Ministarstva unutarnjih poslova Republike Hrvatske ili drugog nadležnog tijela (izvornik ili

presliku) kojom se dokazuje pravo prednosti iz točke 11. natječaja te status branitelja, ne stariju od 6

(šest) mjeseci na dan otvaranja ponuda;

- ukoliko se dokazuje pravo prednosti za članove uže i šire obitelji smrtno stradalog hrvatskog

branitelja iz Domovinskog rata i članovima uže i šire obitelji nestalog hrvatskog branitelja iz

Domovinskog rata ili za djecu hrvatskog branitelja iz Domovinskog rata, pored potvrde iz prethodne

alineje, dokaz o srodstvu (rodni list ili druga potvrda nadležnog tijela, u izvorniku ili preslici);  
 - ukoliko se dokazuje pravo prednosti za braniteljske socijalno-radne zadruge za obavljanje registrirane

djelatnosti koje su evidentirane u evidenciji braniteljskih socijalno-radnih zadruga koju vode nadležna

ministarstva ili koje su korisnice poticaja nadležnog ministarstva, potvrdu nadležnog ministarstva o

statusu (izvornik ili presliku), ne stariju od 6 (šest) mjeseci na dan otvaranja ponuda;

- izjava da nema sklopljen ugovor o zakupu drugog poslovnog prostora, neovisno po kojoj je osnovi

ostvaren, ovjerenu kod javnog bilježnika (odnosi se na osobu koja se poziva na pravo prednosti na

sklapanje ugovora o zakupu poslovnog prostora po članku 132. Zakona o hrvatskim braniteljima iz

Domovinskog rata i članovima njihovih obitelji („Narodne novine“, broj 121/17, 98/19, 84/21, 156/23).

13. Najpovoljnijom ponudom smatrati će se ona ponuda koja sadržava sve dokaze iz točke 12. ovoga natječaja i sadrži najviši ponuđeni iznos zakupnine.

Ukoliko pristignu dvije valjane ponude s istim iznosom zakupnine, koji je ujedno i najviši iznos zakupnine, bit će odabrana ponuda koja je prva zaprimljena neovisno o načinu dostave.  
14. Ako je ponudu dostavila osoba koja se poziva na pravo prvenstva na sklapanje ugovora o zakupu poslovnog prostora koje imaju osobe iz članka 132. Zakona o hrvatskim braniteljima iz Domovinskog rata i članovima njihovih obitelji („Narodne novine“, broj 121/17, 98/19, 84/21,156/23) te ako ispunjava uvjete ovog natječaja, uputit će joj se poziv da se u roku od 3 (tri) dana od primitka poziva izjasni o prihvaćanju najviše ponuđenog iznosa zakupnine. Ukoliko se osoba u ostavljenom roku ne izjasni o prihvaćanju najviše ponuđenog iznosa zakupnine, smatrat će se da istu ne prihvaća.  
15. Natječaj je otvoren objavom obavijesti u listu “Slobodna Dalmacija”, a cjeloviti tekst natječaju objaviti će na internetskom portalu www. omis.hr.

16. Ponude se podnose u zatvorenoj omotnici na adresu: GRAD OMIŠ, Trg kralja Tomislava 5, 21310 Omiš, sa naznakom “ne otvaraj - ponuda za zakup poslovnog prostora –Fošal 12, Omiš“, a moraju biti zaprimljene najkasnije do 28.04. 2025. godine do 14:00 sati. Ponuda mora biti uvezena u cjelinu na način da se onemogući naknadno vađenje ili umetanje listova ili dijelova ponude. Zakašnjele i nepotpune ponude neće se razmatrati.

17. Javno otvaranje ponuda održati će se 28.04. 2025. godine u 14:00 sati u Uredu gradonačelnika, Trg kralja Tomislava 5, Omiš. Otvaranju ponuda smiju nazočiti isključivo ponuditelji, odnosno njihovi predstavnici.

18. Grad Omiš zadržava pravo ne prihvatiti ni jednu ponudu, odnosno pravo poništiti natječaj, bez odgovornosti prema ponuditeljima i ne navodeći posebno obrazloženje za isto. Odabrani ponuditelj je dužan sklopiti Ugovor o zakupu poslovnog prostora s Gradom Omišem u roku koji će biti naznačen u Odluci o odabiru najpovoljnije ponude, u protivnom smatra se da je odustao od ponude i gubi pravo na povrat jamčevine. Ugovor o zakupu sklapa se kao ovršna isprava ovjerena kod javnog bilježnika, a trošak solemnizacije snosi zakupnik.

Klasa: 372-02/25-01/02   
Urbroj: 2181-7-05-02/1-25-2

Datum, 18.04. 2025. godine